b'\n_START_ARTICLE_\nAciklovir\n_START_SECTION_\nMehanizem delovanja\n_START_PARAGRAPH_\nAciklovir spada med tako imenovane antimetabolite, saj strukturno posnema naravni presnovek timidin, a deluje nasprotno od njega. V aktivni (fosforilirani) obliki zavira celi\xc4\x8dno presnovo. Aciklovir se aktivira le v z virusom oku\xc5\xbeeni celici, kar je njegova prednost._NEWLINE_Retrovirusi, med katere spadajo herpesvirusi, prinesejo v gostiteljevo celico dolo\xc4\x8dene encime, ki omogo\xc4\x8dajo njihovo razmno\xc5\xbeevanje. Dva od teh encimov sta timidin-kinaza in reverzna transkriptaza. Vloga timidin-kinaze je pripenjanje fosfatne skupine na timidin, ki se nahaja v gostiteljevi celici. Na ta na\xc4\x8din se timidin aktivira in nadalje ga uporablja reverzna transkriptaza, ki izgradi virusovo DNK. \xc4\x8ce je v celici prisoten aciklovir, ga timidin-kinaza prepozna za timidin in ga fosforilira. Vendar je aktiviran aciklovir za sintezo virusove DNK neuporaben; pride do pretrganja verige novonastajujo\xc4\x8de DNK in replikacija virusa se zaustavi._NEWLINE_Aciklovir spada torej med predzdravila - v telo se vnese v neaktivni obliki in \xc5\xa1ele timidin-kinaza ga aktivira.\n_START_SECTION_\nFarmakokinetika\n_START_PARAGRAPH_\nAciklovir je zelo slabo topen v vodi in pri peroralni aplikaciji je absorpcija majhna - zato zna\xc5\xa1a biolo\xc5\xa1ka uporabnost aciklovirja le okoli 20\xc2\xa0%. Po peroralni aplikaciji se najvi\xc5\xa1ja koncentracija v plazmi dose\xc5\xbee po 1-2 urah. Za doseganje vi\xc5\xa1jih plazemskih koncentracij je potrebna intravenska aplikacija. V krvni plazmi je ve\xc4\x8dina aciklovirja v prosti obliki, le okoli 30\xc2\xa0% se ga ve\xc5\xbee na plazemske beljakovine. Razpolovna doba u\xc4\x8dinkovine zna\xc5\xa1a okoli 3 ure._NEWLINE_Aciklovir se aplicira tudi topi\xc4\x8dno, in sicer pri herpesnih oku\xc5\xbebah sluznic (genitalni in labialni herpes)._NEWLINE_Mo\xc5\xbena je tudi preventivna uporaba, zlasti pri bolnikih z oslabljenim imunskim sistemom, na primer pri zdravljenju z imunosupresivi.\n_START_SECTION_\nIzlo\xc4\x8danje\n_START_PARAGRAPH_\nIzlo\xc4\x8danje aciklovirja iz telesa poteka predvsem skozi ledvice, deloma s procesom glomerulne filtracije, deloma s tubularno sekrecijo. Pri vi\xc5\xa1jih odmerkih lahko pride do po\xc5\xa1kodb ledvic, saj lahko aciklovir v ledvicah izkristalizira.'